Dansskool se 28 sweet agter hul droom aan | News24
Dansskool se 28 sweet agter hul droom aan
A total of 28 dancers from the Leanka Laubscher dance school are taking part in the Talent Africa event held in Port Elizabeth this week. Read more about them on page 16. Among the participants of this school are (from the left) Bernard Cloete, Monique Rudd, Leanka Laubscher (jumping), Jean-Pierre Cloete and Chandre Botha.photo: Werner Hills
DIE laaste paar maande stort die 28 lede van 'n dansskool in Port Elizabeth al hul energie in oefening – maar met dié voorbereiding hoop hulle om later New York se liggies van naby te sien.
Die dansers van die Leanka Laubscher-dansskool sal volgende week deelneem aan die nasionale Talent Africa-byeenkoms, wat vir die eerste keer in Port Elizabeth gehou word.
Laubscher, self 'n wêreldkampioen wat Suid-Afrika by die wêreldbyeenkoms vir uitvoerende kunste in Los Angeles verteenwoordig het, sluit aan by haar studente vir sommige items.
"Ek het voorheen aan die kompetisie deelgeneem, maar vanjaar het ons die eerste keer die skool as 'n geheel ingeskryf," sê Laubscher. "In Februarie het ons aan die provinsiale ronde deelgeneem en in al ons items, van solo tot groep, deurgedring."
Sedertdien berei hulle voor – selfs deur Paasnaweek en skoolvakansie – om die beoordelaars se asem weg te slaan wanneer die nasionale ronde vandag, 26 April, begin. Die Suid-Afrikaanse span wat die land in Julie in New York sal verteenwoordig, word ook daar gekies.
"Die dansers het so baie energie sedert ons na die nasionale ronde deurgedring het dat ek hulle skaars uit die ateljee kan hou," sê sy. "Ons oefen gewoonlik Maandae tot Donderdae, maar het die afgelope maand ook Vrydae en Saterdae begin oefen."
Laubscher meen dat haar dansers, wat tussen 8 en 17 jaar oud is, opgewasse is vir die uitdaging wat voorlê. "Die voorbereiding is nogal woes, maar ons gebruik dieselfde roetines as in die provinsiale ronde – met 'n bietjie meer flair. Ons is só gereed dat ons vandag al kan optree."
Tog staan sy gereed om raad te fluister as een van haar dansers senuweeagtig is. "Ek sal aan hulle sê om net hul bes te doen en die res aan God oor te laat. Hulle moet ook die dans geniet. As hulle nie vreugde daaruit put nie, is dit tydmors en al kry hulle nie 'n medalje nie, het hulle steeds die kans gehad om op die verhoog te klim."